याज्ञवल्क्यस्मृतिः/आचाराध्यायः/गृहस्थधर्मप्रकरणम्
<table>		
		
<td><p>		
	कर्म स्मार्तं विवाहाग्नौ कुर्वीत प्रत्यहं गृही   ।दायकालाहृते वापि श्रौतं वैतानिकाग्निषु   । । १.९७  । ।	</p>
<td><p>		
	शरीरचिन्तां निर्वर्त्य कृतशौचविधिर्द्विजः   ।प्रातःसंध्यां उपासीत दन्तधावनपूर्वकम्  । । १.९८  । ।	</p>
<td><p>		
	हुत्वाग्नीन्सूर्यदैवत्यान्जपेन्मन्त्रान्समाहितः   ।वेदार्थानधिगच्छेच्च शास्त्राणि विविधानि च   । । १.९९  । ।	</p>
<td><p>		
	उपेयादीश्वरं चैव योगक्षेमार्थसिद्धये   ।स्नात्वा देवान्पितॄंश्चैव तर्पयेदर्चयेत्तथा   । । १.१००  । ।	</p>
<td><p>		
	वेदाथर्वपुराणानि सेतिहासानि शक्तितः   ।जपयज्ञप्रसिद्ध्यर्थं विद्यां चाध्यात्मिकीं जपेत् । । १.१०१  । ।	</p>
<td><p>		
	बलिकर्मस्वधाहोम स्वाध्यायातिथिसत्क्रियाः   ।भूतपित्रमरब्रह्म मनुष्याणां महामखाः   । । १.१०२  । ।	</p>
<td><p>		
	देवेभ्यश्च हुतादन्नाच्छेषाद्भूतबलिं हरेत् ।अन्नं भूमौ श्वचाण्डाल वायसेभ्यश्च निक्षिपेत् । । १.१०३  । ।	</p>
<td><p>		
	अन्नं पितृमनुष्येभ्यो देयं अप्यन्वहं जलम्  ।स्वाध्यायं सततं कुर्यान्न पचेदन्नं आत्मने   । । १.१०४  । ।	</p>
<td><p>		
	बालस्ववासिनीवृद्ध गर्भिण्यातुरकन्यकाः   ।संभोज्यातिथिभृत्यांश्च दंपत्योः शेषभोजनम्  । । १.१०५  । ।	</p>
<td><p>		
	आपोशनेनोपरिष्टादधस्तादश्नता तथा   ।अनग्नं अमृतं चैव कार्यं अन्नं द्विजन्मना   । । १.१०६  । ।	</p>
<td><p>		
	अतिथित्वेन वर्णानां देयं शक्त्यानुपूर्वशः   ।अप्रणोद्योऽतिथिः सायं अपि वाग्भूतृणोदकैः   । । १.१०७  । ।	</p>
<td><p>		
	सत्कृत्य भिक्षवे भिक्षा दातव्या सव्रताय च   ।भोजयेच्चागतान्काले सखिसंबन्धिबान्धवान्  । । १.१०८  । ।	</p>
<td><p>		
	महोक्षं वा महाजं वा श्रोत्रियायोपकल्पयेत् ।सत्क्रियान्वासनं स्वादु भोजनं सूनृतं वचः   । । १.१०९  । ।	</p>
<td><p>		
	प्रतिसंवत्सरं त्वर्घ्याः स्नातकाचार्यपार्थिवाः   ।प्रियो विवाह्यश्च तथा यज्ञं प्रत्यृत्विजः पुनः   । । १.११०  । ।	</p>
<td><p>		
	अध्वनीनोऽतिथिर्ज्ञेयः श्रोत्रियो वेदपारगः   ।मान्यावेतौ गृहस्थस्य ब्रह्मलोकं अभीप्सतः   । । १.१११  । ।	</p>
<td><p>		
	परपाकरुचिर्न स्यादनिन्द्यामन्त्रणादृते   ।वाक्पाणिपादचापल्यं वर्जयेच्चातिभोजनम्  । । १.११२  । ।	</p>
<td><p>		
	अतिथिं श्रोत्रियं तृप्तं आसीमन्तं अनुव्रजेत् ।अहःशेषं सहासीत शिष्टैरिष्टैश्च बन्धुभिः   । । १.११३  । ।	</p>
<td><p>		
	उपास्य पश्चिमां संध्यां हुत्वाग्नींस्तानुपास्य च   ।भृत्यैः परिवृतो भुक्त्वा नातितृप्त्याथ संविशेत् । । १.११४  । ।	</p>
<td><p>		
	ब्राह्मे मुहूर्ते चोत्थाय चिन्तयेदात्मनो हितम्  ।धर्मार्थकामान्स्वे काले यथाशक्ति न हापयेत् । । १.११५  । ।	</p>
<td><p>		
	विद्याकर्मवयोबन्धु वित्तैर्मान्या यथाक्रमम्  ।एतैः प्रभूतैः शूद्रोऽपि वार्धके मानं अर्हति   । । १.११६  । ।	</p>
<td><p>		
	वृद्धभारिनृपस्नात स्त्रीरोगिवरचक्रिणाम्  ।पन्था देयो नृपस्तेषां मान्यः स्नातश्च भूपतेः   । । १.११७  । ।	</p>
<td><p>		
	इज्याध्ययनदानानि वैश्यस्य क्षत्रियस्य च   ।प्रतिग्रहोऽधिको विप्रे याजनाध्यापने तथा   । । १.११८  । ।	</p>
<td><p>		
	प्रधानं क्षत्रिये कर्म प्रजानां परिपालनम्  ।कुसीदकृषिवाणिज्य पाशुपाल्यं विशः स्मृतम्  । । १.११९  । ।	</p>
<td><p>		
	शूद्रस्य द्विजशुश्रूषा तयाजीवन्वणिग्भवेत् ।शिल्पैर्वा विविधैर्जीवेद्द्विजातिहितं आचरन्  । । १.१२०  । ।	</p>
<td><p>		
	भार्यारतिः शुचिर्भृत्य भर्ता श्राद्धक्रियारतः   ।नमस्कारेण मन्त्रेण पञ्चयज्ञान्न हापयेत् । । १.१२१  । ।	</p>
<td><p>		
	अहिंसा सत्यं अस्तेयं शौचं इन्द्रियनिग्रहः   ।दानं दमो दया क्षान्तिः सर्वेषां धर्मसाधनम्  । । १.१२२  । ।	</p>
<td><p>		
	वयोबुद्ध्यर्थवाग्वेष श्रुताभिजनकर्मणाम्  ।आचरेत्सदृशीं वृत्तिं अजिह्मां अशठां तथा   । । १.१२३  । ।	</p>
<td><p>		
	त्रैवार्षिकाधिकान्नो यः स हि सोमं पिबेद्द्विजः   ।प्राक्सौमिकीः क्रियाः कुर्याद्यस्यान्नं वार्षिकं भवेत् । । १.१२४  । ।	</p>
<td><p>		
	प्रतिसंवत्सरं सोमः पशुः प्रत्ययनं तथा   ।कर्तव्याग्रयणेष्टिश्च चातुर्मास्यानि चैव हि   । । १.१२५  । ।	</p>
<td><p>		
	एषां असंभवे कुर्यादिष्टिं वैश्वानरीं द्विजः   ।हीनकल्पं न कुर्वीत सति द्रव्ये फलप्रदम्  । । १.१२६  । ।	</p>
<td><p>		
	चाण्डालो जायते यज्ञ करणाच्छूद्रभिक्षितात् ।यज्ञार्थं लब्धं अददद्भासः काकोऽपि वा भवेत् । । १.१२७  । ।	</p>
<td><p>		
	कुशूलकुम्भीधान्यो वा त्र्याहिकोऽश्वस्तनोऽपि वा   ।जीवेद्वापि शिलोञ्छेन श्रेयानेषां परः परः   । । १.१२८  । ।	</p>
</table>